**Socializacijos programa „Pažinimo taku 2016“**

2016 m. birželio 1–7 d. Kybartų mokyklos-darželio „Ąžuoliukas“ Gudkaimio skyriaus mokiniai ir priešmokyklinės grupės ugdytiniai dalyvavo vaikų socializacijos programoje „Pažinimo taku 2016“. Birželio 1 d. vaikai dalyvavo socializacijos programos pristatyme ir socialinių įgūdžių ugdymo pamokėlėje „Aš saugus, kai žinau“, kurios metu vaikai sužinojo, kaip valdyti pyktį, susipažino su įvairiais atsipalaidavimo būdais. Birželio 2 d. vyko sportinių žaidimų popietėje. Vaikai žaidė judriuosius žaidimus, krepšinį, badmintoną ir dalyvavo estafetėse. Vėliau kiekvienas vaikas draugams pristatė savo mėgstamą žaidimą. Birželio 3 d. programos dalyviai vyko į Šakius. Išvykos metu vaikai lankėsi Šakių Zanavykų krašto muziejuje. Muziejuje vaikai dalyvavo edukacinėje programoje „Kraitinės skrynios ir suvenyrinės skrynutės“. Veiklos metu dalyviai praktiškai ir teoriškai susipažino su kraičio skrynios istorija, reikšme, paskirtimi, lavino dėmesį, atmintį, piešimo įgūdžius. Veiklą sudarė trys dalys. Pirmiausia vaikai apžiūrėjo Zanavykų muziejaus kraičio skrynių ekspoziciją, klausėsi pasakojimo apie tai, kam buvo reikalingos kraičio skrynios, kas ir kaip jas gamindavo, kokia buvo skrynių reikšmė ir kuo jos svarbios. Stebėdami senovines kraičio skrynias, veiklos dalyviai sužinojo, kuo jos panašios ir kuo skiriasi, ką dėdavo į kraičio skrynią, susipažino su puošybos elementais, spalvomis ir simboliais. Antroji veiklos dalis vyko edukacijų klasėje, ekrane buvo rodomos įvairių Lietuvos regionų kraičio skrynios, analizuojami bendrumai ir skirtumai, priklausomai nuo šalies ar regiono. Trečioje dalyje vaikai įtvirtino žinias ir patys ant medinių skrynučių akriliniais dažais tapė atitinkamus simbolius. Birželio 6 d. – dailės ir darbelių diena. Jos metu dailės mokytoja Dalia Viliušienė ir pradinių klasių mokytojos supažindino vaikus su įvairia dailės ir darbelių technika. Vaikams buvo sudarytos galimybės kurti darbelius iš gamtinių medžiagų. Paskutinė programos diena – birželio 7 d. – buvo skirta sveikatingumui. Jos metu vaikai sužinojo apie sveikos gyvensenos naudą žmogaus organizmui, gamino sveiką maistą. Vilkaviškio visuomenės sveikatos biuro atstovė Rasa Stumbrienė ugdė vaikų asmens higienos įgūdžius ir supažindino su sveikos gyvensenos pagrindais.

Socialinė pedagogė Jolanta Mikailaitė